Lichtenburg-saak: Man weer in hofOndersteuners buite die hof tydens ‘n vorige hofverskyning. Foto: ANA. Die 46-jarige man wat in hegtenis geneem is nadat ŉ 15-jarige seun tydens ŉ gewelddadige betoging doodgeskiet is, het Donderdag vlugtig in die Lichtenburg-landdroshof verskyn. Frank Lesenyego, woordvoerder van die nasionale vervolgingsgesag (NVG), het gesê die saak is tot 31 Januarie 2018 uitgestel wanneer die saak na verwagting na die hooggeregshof oorgeplaas sal word. Maroela Media het vroeër berig Jaco du Plooy, wat werksaam is in die boubedryf, staan tereg op ŉ aanklag van moord en twee aanklagte van poging tot moord. Du Plooy word daarvan beskuldig dat hy op 10 Oktober vir Spencer Tshukudu van Blydeville, vermoedelik ŉ betoger, op die Boikhutso/Lichtenburg-pad doodgeskiet het. Twee jeugdiges, onderskeidelik 17 en 20 jaar oud, is tydens die skietvoorval gewond. Du Plooy voer aan hy het glo skote afgevuur om homself te verdedig nadat betogers hom en sy werkers die oggend in sy voertuig met klippe bestook het. Die staat voer aan hy is nie aangeval nie en het losgebrand op die tiener en sy vriende terwyl hulle verkeer herlei het om die betoging wat 700 meter verder in die pad plaasgevind het te vermy. Die skietvoorval het gevolg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor geplunder en aan die brand gesteek het. Die inwoners het betoog oor ŉ gebrek aan dienslewering en bewerings van korrupsie in die munisipaliteit. Hulle dring onder meer aan op bekostigbare behuising, ŉ kliniek wat 24 uur per dag oop is en ŉ skool. Tshukudu is tussen die oë geskiet en is op die toneel dood. Du Plooy is in Oktober op borgtog van R20 000 vrygelaat. Sy borgtogvoorwaardes is Donderdag verleng.